29/04/2024
女人第六感真的存在!察覺丈夫出軌卻裝作懵然不知,為的是挽救關係?
有些事情不說出來,不是因為不知道真相,只是不知道怎樣面對真相。
「你出面係咪有另一個女人?我希望你可以坦白話我知。」那個晚上,她終於按捺不住,將埋藏內心已經幾個月的炸彈引爆。
「你想講咩嘢呀?」丈夫以問題回應問題,也借此掩飾心虛。
「我希望係你主動開口講,唔使我攞哂證據出嚟你先認。」她微微吸了口氣後再說:「你係咪出面有另一個女人?」
「係我做錯咗,對你唔住,希望你可以原諒我,畀個機會我。」他覺得太太的說話像是最後通牒,經過內心盤算,他終於承認一年前開始出軌。
「其實我早已察覺到佢有問題,呢個可能係女人嘅第六感。」有一次她在輔導室內指早在大半年前已感覺到丈夫行為有異:
1)雙方以往都知道彼此的手機密碼,但後來發現他的手機密碼經常轉變。他解釋是有同事借用他的手機,借用完後他會更換密碼。
2)雙方之前協議每個月會將收入中的一定金額轉賬入聯名戶口,但他過去有兩個月沒按協議做。他解釋是借了錢給朋友,所以財政較緊。
3)她發現他的銀行收支記錄中,有一項是珠寶公司的購物支出,但她從沒收過他任何禮物,那他是送給誰呢?他解釋是代朋友購買的。
「咁牽強嘅解釋,你估我會信咩!」由她起初的疑心到他解釋的不可信,她幾可肯定出軌的事已經發生。
「既然你有所謂的第六感,點解唔繼續追問,篤爆佢講大話?」我問她。
「如果嗰時對質,佢必定要我攞出佢出軌嘅證據,而嗰時我真係冇確實嘅證據。」她繼續說:「而且,如果證實係真,我可以點做?有無轉圜餘地?佢會唔會改?離婚?繼續一齊?我都唔知可以點做?」
不戮破他偷腥,是因為內心的驚:驚面對事情的真相,驚面對婚姻的失去,驚面對不知的未來。這股恐懼伴隨著她半年,直至有一天她在他的背囊中發現有安全套。
「我同佢做愛,無做任何避孕措施,唔通佢要帶套自慰!」當自己再難給他找到任何理由,她終於按捺不住跟他對質,不能再迴避一直想迴避的事。
女人,真的有第六感嗎?如果有,第六感給了她一個矛盾:帶給她洞察感情的直覺,卻又帶來她洞察關係後的恐懼。
有些偷食男人以為女伴懵然不知,原來她的懵然不知是在想挽救關係。